Profesor Fakulteta političkih nauka u Beogradu Čedomir Čupić izjavio je u Danu uživo TV N1 da je jedan jedini zahtev koji se kristalisao na građanskim protestima u Srbiji - ostavka predsednika Aleksandra Vučića. Ako je svestan i savestan, Vučić će podneti ostavku, a u suprotnom će biti smenjen zbog kršenja Ustava i zakona, poručio je on.

Čupić je ocenio da je predsednik Srbije izašao iz svojih ustavnih i zakonskih ovlašćenja iako bi trebalo da bude prvi čovek koji drži do toga da svi na funkcijama rade ono što im je zakonom određeno.

"Podredio je Vladu sebi, van svojih ustavnih ovlašćenja. Pretvorio je Vladu u svoj servis, pa tako npr. ministar policije kada je mislio da je nešto pogrešno uradio, ne podnosi ostavku predsednici Vlade, nego predsedniku države, što je van zakona i van Ustava. Predsednik saopštava i samo ono što Vlada treba da saopštava - promenu Krivičnog zakona, a iza njega kao ikebana stoje premijerka i ministarka pravde", ukazao je profesor.

Upozorio je da je predsednik izvršnu i zakonodavnu vlast potpuno uzeo u svoje ruke, a da najavljenim promenama Ustava, isto namerava da uradi i sa sudskom vlašću.

Čupić smatra i da je neprihvatljivo da predsednik svoje političke oponente naziva lopovima.

"On ne sme to da kaže. Ako zna za nekoga da je lopov, mora da ima dokaze, i da to da tužilaštvu da pokrene procese... Može samo da kaže 'mi smo to predali tužilaštvu, a tužilaštvo ne postupa po tome, pa da se 'raspravlja zašto institucija ne reaguje'", objasnio je Čupić, ističući i da se protivi tome da se na građanskim protestima za bilo koga govori da je lopov, dok se to ne dokaže.

Ocenio je i da se dosad na protestima kristalisao jedan jedni zahtev, a to je ostavka predsednika Vučića zbog kršenja Ustava i zakona.

"Ako je svestan i savestan, on će to uraditi (podneti ostavku). Ako to ne uradi, bojim se da će ga građani smeniti (...) Dovoljno je 300 - 400 hiljada ljudi na ulicama u Beogradu, i svi oko njega otkazuju poslušnost", kazao je Čupić.

Istakao je da u političkom i društvenom životu nema nezamenjivih.

"Imali ste primer De Gola koji je doneo najbolji ustav - Ustav Pete Republike, ali '68. na ulice izađu studenti, pa građani, pa je izašao ne referendum i izgubio, ali je ostao najveći Francuz 20. veka. Ako osetite trenutak za ostavku, dali ste veliku poruku da nema nezamenjivih i da se greške moraju naplatiti. Ja imam pravo da grešim sa svojim, ali ne sa tuđim životima", kazao je Čupić i dodao da bi jednog dana voleo da vidi predsednika kako šeta ulicom, bez obezbeđenja, kao i ostali građani.

Promeniti zakone da više niko nikada ne uzurpira vlast

Smatra i da bi nakon Vučićeve ostavke ili smene, trebalo bi formirati prelaznu Vladu stručnjaka koja bi obezbedila uslove za normalne izbore i zakone koji bi sprečili svakoga ko u budućnosti dođe na funkciju da uzurpira vlast.

Čupić je predložio i konkretna rešenja - da se Zakon o predsednku dopuni sa tri člana kojim bi se predsednik obavezao da zamrzne članstvo u stranci i da ne može da učestvuje u stranačkim aktivnostima, da za vreme trajanja predizborne kampanje ne može da ide u posete unutar zemlje i time utiče na izbornu volju građana, i da u slučaju kandidature za drugi mandat, mora da podnese ostavku, kako bi se doveo u ravnopravan položaj sa ostalim kandidatima.

Predložio je i dopunu Zakona o Vladi sa dva člana kojima bi se propisalo da premijer, ministri i zamenici ministra mogu da ostanu članovi stranke, ali da ne mogu da obavljaju stranačke funkcije u izvršnim organima, kao i da sa datuom raspisivanja izbora, premijerka, ministri i zamenici ministra podnose ostavku, a Vlada ostaje tehnička i ne sme da učestvuje u kampanji.

Pored toga, Čupić kaže da stručni ljudi treba temeljno da pročiste biračke spiskove, a da u REM treba postaviti poznavaoce medija koji će urediti medijsku scenu.

Ukoliko ti uslovi nisu ispunjeni, izbore treba bojkotovati, smatra Čupić.

"Prirodni strahovi su normalni, ali svi veštački stahovi ponižavaju ljude. Jedini veštački strah koji prihvatam je strah od sopstvene savesti, svi ostali moraju da se skinu, npr. da strah da ćete izgubiti posao. Sadašnja vladajuća partija ima više članova nego u vreme jednopartijskog sistema. Ljudi su ustrašeni, računaju da će nešto dobiti - siromašne i bedne ljude uvlačite i potkupljujete na užasan način, zato mi koji pripadamo znanju treba na to da ukažemo", kazao je on.

Elita znanja prva ima odgovornost da reaguje

Istakao je i da kada je u društvu loše i kada počnu uzurpacije onih na vlasti, elita znanja prva ima odgovornost. "Ne možemo da predajemo o zakonu, Ustavu, demokratiji, a da ne pokažemo to na delu kada se pojave neki uzurpatori", poručio je on.

Dodaje i da u ovom slučaju ne može biti "drugačijeg mišljenja", jer ako znate da neko krši zakon i Ustav, vaša je dužnost i odgovornost da javno to obeležite, kažete, i pridružite se protestima građana.

Građani, prema njegovim rečima, u ovom trenutku drže veliki čas demokratije - Srbija se trenutno uči da posavi temelje demokratije.

"Vidite u Americi, Tramp ima takva ovlašćenja koja mogu da izazovu nestanak planete, ali u Americi je on samo građanin koji ima tu čast da je predsednik. Regionalni sudija zautavlja njegovu uredbu. To su institucije, sada bi Ustavni sud (u Srbiji) odmah trebalo da reaguje i kaže: 'Vi ste izašli iz ovlašćenja'", ilustrovao je profesor Čupić.